65. schôdza NR SR - 11.deň - A. dopoludnia 2
Dátum: 2022-05-19
Poslanec: Fico, Robert (SMER - SD)
Druh vystúpenia: Vystúpenie

53. (20.) Ďakujem pekne. Vážený pán predseda Národnej rady, odignorujem infantilné poznámky pána ministra financií a pôjdem priamo k veci. Nebudeme tu naozaj dnes viesť žiadnu polemiku na tému, kto čo urobil alebo neurobil pre rodiny, pretože takáto polemika v atmosfére, ktorú dokážete vytvoriť v Národnej rade, nemá žiadny význam. Asi ťažko by ste počúvali, ako sme pristúpili k razantnému zvýšeniu rodičovského príspevku, materskej, ktorá dosiahla v prípade ženy čistý príjem pred tým, ako odišla na materskú a celý rad ďalších opatrení, pretože sme mali možno inú filozofiu podpory rodín, ako máte vy. Rovnako nebudem komentovať poznámky typu, že veď buďme dnes na seba dobrí. Ja teda neviem, pán minister, že či vy strácate 24-hodinovú pamäť, ale po tom, čo ste včera narozprávali na Úrade vlády Slovenskej republiky, nám aspoň teda dovoľte v Národnej rade - dúfam, že to bude možné, - povedať nejaký vlastný názor. A už vôbec nebudem komentovať narážky na bývalého špeciálneho prokurátora Dušana Kováčika, pretože na toto musí mať človek špeciálnu výbavu a vy ju, pán Matovič, určite máte, že takéto veci dokážete hovoriť v takejto ľudskej tragédii s takou ľahkosťou na pôde Národnej rady. Dámy a páni, včera povedal predseda vlády pán Heger, že si nevie predstaviť, že by za tento návrh niekto nezahlasoval. No tak vám teda oznamujeme, že celý poslanecký klub strany SMER - sociálna demokracia tento návrh nepodporí a máme na to relevantné dôvody. Prvý dôvod je, že sú porušené všetky pravidlá, pokiaľ ide o skrátené legislatívne konanie. Dobre, ale prijmem rétoriku pána ministra, ktorý používa slovenské porekadlá ako zákonné dôvody. On hovorí, že stačí, keď prijmeme pravidlo, kto rýchlo dáva, dvakrát dáva. Takýto paragraf nemáme v rokovacom poriadku. Buď hrozia štátu hospodárske škody, sú porušené alebo hrozí poškodenie ľudských práv, alebo ďalšie legitímne dôvody, preto nebudem zbytočne teraz rozoberať tému, že či áno alebo nie. Fakt je, že tento návrh je na stole a ideme dnes o ňom rokovať, ale práve preto vystupujem v štádiu rozhodovania o návrhu v skrátenom legislatívnom konaní. Dámy a páni, poďme naliať slovenskej verejnosti - rýchlo a krátko, lebo mám asi jedenásť minút do konca dopoludňajšej časti - čisté víno. Takže, dámy a páni, čože to idete dať tej slovenskej verejnosti, tým rodinám v roku 2022? Tak to poďme spolu rátať. V máji chcete vyplatiť jednorazovo rodinný prídavok, ktorý bude vyšší asi o sedemdesiat, neviem, tri alebo štyri eur. Dohromady to má byť 100 eur na jedno dieťa v máji. Okrem toho chcete mierne navýšiť rodinný prídavok. Ak som to dobre pozeral, je to asi o 3 alebo 4 eurá na rok 2022 a rovnako mierne chcete navyšovať daňový bonus, samozrejme s tým, že celý tento bonus chcete zobrať samosprávam, ktoré sa už búria, a veľmi opodstatnene sa búria, pretože im to spôsobí rozvrat vo vlastných financiách. Takže, dámy a páni, slovenským rodinám v roku 2022 dávate z opice riť a dieru z koláča. A v tomto období tí ľudia potrebujú najviac. Teraz. Nie 1. januára 2023 krúžky. Z krúžkov sa ešte nikdy nenajedol nikto. Ľudia teraz potrebujú pomoc. Pýtame sa, prečo ste odignorovali dôchodcov? To chcete povedať, že tým, že sa im vyplatí v pol roku vianočný príspevok, sme ich vyriešili? Prečo sme odignorovali rodiny, ktoré nemajú deti? Alebo rodiny, ktoré majú dospelé deti, ktoré už pracujú a nie je možné na tieto deti použiť daňový bonus? A je tu ďalšia celá kategória ľudí, ktorí boli úplne opomenutí. Jasné, v rómskych osadách sa budú tešiť, pretože evidentne tieto návrhy zo strany ministra financií smerujú na podporu rómskej komunity, aby si kupovali voličov. Veď to tak jednoducho povedzme. A vy si myslíte, že my nepočúvame reči, ktoré vediete, že dôchodcom dáme trt, lebo dôchodcovia nevolia túto súčasnú vládnu koalíciu? Alebo že nie sú už dnes ekonomicky prospešní pre túto krajinu? Veď to tu hovoríte otvorene, po chodbách sa vysmievate do očí ľuďom, ktorí prispeli na vybudovanie tejto krajiny obrovskými sumami. Dámy a páni, preto mi dovoľte, aby som predniesol návrh uznesenia, ktoré je v podstate našou odpoveďou na ten nezmysel, ktorý ste predložili na rok 2022. Ja nekomentujem rok 2023. Viete, niekto tu chodí pred televízne kamery a rozpráva, že urobil nejakú dohodu so Slovnaftom. Žiadna dohoda nie je. Slovnaft to poprel. A naopak, včera ako ste oznámili, že vláda schválila návrh o zdanení ruskej ropy, čo sa stalo? Cena benzínu a nafty išla hore. Tak čo ste urobili? To najpodstatnejšie, čo treba dnes robiť, je bojovať za nižšie ceny pohonných hmôt. Neurobili ste absolútne nič. Práve naopak, týmto zákonom len tlačíte na rast cien a plus dobre vieme, že ešte aj klamete. To nie je žiadnych 300 miliónov eur. My vieme čítať. Si to rozoberieme a vidíme, že ste urobili pekný kšeft s pánom Világim zo Slovnaftu. To je tak asi všetko, čo môžeme k tomuto povedať. Samosprávy? Vy im odkazujete, že: "My im neberieme, my im iba menej dávame. My im nedávame nič." Samosprávy majú zo zákona právo na podiel z dane z príjmu fyzických osôb. Sedemdesiat percent mestá a obce, 30 % samosprávne kraje. Som zvedavý, čo potom budete hovoriť tomu starostovi a primátorovi, ktorý povie, že musím vypnúť nejakú ulicu zo svietenia alebo nebudú upratovať, lebo nemám peniaze, lebo to bolo použité na daňový bonus. My úplne podporujeme v tomto duchu to, čo hovoria samosprávy vrátane ostrých sociálnych protestov, na ktoré určite majú právo. Chcel by som ešte, samozrejme, pridať aj to, dámy a páni, že ste rušili veci, ktoré boli mimoriadne efektívne. Prečo, preboha, nevrátite sa k bezplatným obedom pre žiakov a študentov v predškolských zariadeniach, na základných školách a stredných školách? To je pomoc, keď tí rodičia nebudú musieť platiť za tie obedy. Prečo nejdete do zníženia spotrebnej dane, zastropovania cien pohonných hmôt, aby to bolo niekde na úrovni 1,3 - 1,4? Veď tí Slováci sa hanbia ako psy v tom Maďarsku. Stoja tam v rade ako poslední žobráci a v Maďarsku musia tankovať benzín, pretože, samozrejme, táto vláda kašle na ľudí. Nehovoriac o iných opatreniach, ktorých ste sa ani nedotkli. Tak ešte raz. Čo ste dali v roku 2022 tým rodinám? No nič ste nedali. Absolútne nič. O 3 eurá vyšší rodinný prídavok a, opakujem, mierne zvýšenie daňového bonusu. Vykašľali ste sa na všetkých, aleže úplne na všetkých. A tá miera zdražovania v roku 2022 je rozhodujúca teraz. Teraz treba dať. Keď hovoríte, že kto rýchlo dáva, dvakrát dáva, tak bolo to treba urobiť teraz a nie niekedy inokedy. Pán predseda, toto je v podstate odôvodnenie môjho návrhu uznesenia. Teraz prečítam to uznesenie. Kollár, Boris, predseda NR SR 54. Áno, pán predseda, len chcem vás upozorniť, že... Fico, Robert, poslanec NR SR 55. Stíham. Kollár, Boris, predseda NR SR 56. To, to viem, že stíhate, však ja vás nechám kľudne dohovoriť, len, že by to malo byť k tomuto návrhu, ale vy ste spomínali ropovod, toto je... (Povedané súbežne s rečníkom.) Fico, Robert, poslanec NR SR 57. (Povedané súbežne s predsedajúcim.) Áno, toto je k tomuto návrhu. Kollár, Boris, predseda NR SR 58. No dobre. (Povedané súbežne s rečníkom.) Fico, Robert, poslanec NR SR 59. (Povedané súbežne s predsedajúcim.) My dávame návrh uznesenia, ktoré sa dotýka skráteného legislatívneho konania. Je to aj podané na sekretariáte, teda na organizačnom odbore, pretože my namietame aj tú formu skráteného legislatívneho konania. Preto mi dovoľte, aby som predniesol v mene skupiny poslancov Národnej rady návrh uznesenia Národnej rady k opatreniam vlády Slovenskej republiky na zmiernenie dôsledkov obrovského zdražovania. "Národná rada Slovenskej republiky 1) so znepokojením konštatuje, že vláda Slovenskej republiky napriek mimoriadne nepriaznivému cenovému vývoju nepredložila relevantný návrh obsahujúci dostatočné kompenzácie občanom Slovenskej republiky umožňujúce zvládnuť éru obrovského zdražovania bez drastického znižovania životnej úrovne. Národná rada so znepokojením konštatuje, že pomoc navrhovaná občanom Slovenskej republiky na rok 2022 v podobe jednorazového zvýšenia rodinného prídavku v mesiaci máj 2022, kozmetickej úpravy výšky rodinných prídavkov a daňových bonusov na dieťa je úplne nedostatočná a vystavuje občanov Slovenskej republiky prudkému zhoršovaniu ich sociálneho postavenia. Národná rada so znepokojením konštatuje, že vláda Slovenskej republiky úplne rezignovala na prijatie akýchkoľvek opatrení, ako napríklad je zastropovanie cien pohonných hmôt, zníženie spotrebných daní, DPH a podobne, vedúcich k zníženiu cien pohonných hmôt, ktoré patria na Slovensku vzhľadom na príjmovú úroveň občanov Slovenskej republiky k jedným z najvyšších na svete." Teraz preruším na chvíľku čítanie uznesenia. Ako môže niekto porovnávať cenu pohonných hmôt v Nemecku a na Slovensku, keď na Slovensku človek zarába 700 eur a v Nemecku zarába 6-tisíc? Ako môže byť niekto taký hlúpy a povie, že však to nie je také zlé, v tom Nemecku to majú o tri alebo o štyri centy drahšie ako na Slovensku. "Národná rada so znepokojením konštatuje, že vláda Slovenskej republiky nedosiahla žiadnu relevantnú dohodu s monopolným výrobcom Slovnaft, akciová spoločnosť, a že návrh zákona o tzv. zdanení ruskej ropy bude po jeho schválení viesť k ďalšiemu zvyšovaniu cien pohonných hmôt, čo sa stalo aj 18. mája 2022 po oznámení vlády Slovenskej republiky, že predmetný návrh zákona na svojom rokovaní schválila. Národná rada so znepokojením konštatuje, že vláda Slovenskej republiky úplne ignoruje sociálny dialóg a všetky opatrenia predkladá bez akýchkoľvek konzultácií so sociálnymi partnermi, dokonca aj bez dostatočnej odbornej a politickej diskusie vo vládnych štruktúrach a v skrátenom legislatívnom konaní. 2) Národná rada Slovenskej republiky ostro odmieta prenášanie nákladov na zvýšenie daňového bonusu na deti v roku 2022 a v nasledujúcom roku 2023 na rozpočty miestnej a regionálnej samosprávy, čo bude viesť k znižovaniu kvality služieb poskytovaných samosprávami svojim občanom a k tlaku na zvyšovanie miestnych daní, preto Národná rada vyslovuje plnú podporu rozhodnutiu samospráv použiť na ochranu svojich finančných záujmov najostrejšie formy legálneho sociálneho protestu. 3) Národná rada Slovenskej republiky dôrazne žiada vládu Slovenskej republiky, aby okamžite v skrátenom legislatívnom konaní predložila na rokovanie Národnej rady návrh zákona o mimoriadnom bankovom odvode a týmto odvodom kompenzovala výpadky na príjmoch rozpočtov samospráv spôsobené zvyšovaním daňového bonusu pre deti. 4) Národná rada dôrazne žiada vládu Slovenskej republiky, aby sa okamžite vrátila k plnej kompenzácii nákladov na školské stravovanie pre všetkých žiakov a študentov predškolských zariadení, základných a stredných škôl. 5) Národná rada dôrazne žiada vládu Slovenskej republiky, aby okamžite pripravila potrebné legislatívne návrhy, ktoré zabezpečia, že ešte v roku 2022 každá slovenská domácnosť obdrží nenávratnú finančnú výpomoc vo výške 1 500 eur, aby okrem rodín s deťmi pomoc dostali aj osoby v dôchodkovom veku či bezdetné rodiny. 6) Národná rada Slovenskej republiky vyjadruje hlboké znepokojenie nad ignorovaním potrieb a finančných záujmov seniorov." Toto je text návrhu uznesenia, ktorý žiadame prijať, ale opakujem ešte raz, my nemôžeme túto ´z opice riť a dieru z koláča´ na rok 2022 schváliť, lebo to je pľuvanec do tváre ľudí. Vykašľali ste sa jednoducho v roku 2022 na ľudí. Nerozumiem tomu, prečo nechcete prijať bankový odvod. Tu robíte pokútne dohody so Slovnaftom, ktoré vôbec nie sú o 300 miliónoch a budú viesť k zvyšovaniu cien pohonných hmôt. A tuná máte na tanieri 300 miliónov, môžete mať aj viac od bánk, ktoré mali rekordné zisky. Nie ´do not touch´, banky sú nedotknuteľné. Ako my jednoducho takto môžeme fungovať? My vám ponúkame, dajte návrh na bankový odvod, zahlasujeme, máte 300 miliónov, a vráťte to tým samosprávam, ktorým spôsobíte obrovské problémy, pokiaľ ide o rozpočty. Aj my máme v klube starostov, primátorov, máme v strane obrovské množstvo starostov a primátorov, ktorí hovoria, to bude čistá katastrofa. Veď len v prípade vyššieho územného celku, ak si dobre pamätám, Trenčín, hovoríme o 20 miliónoch? Dvadsať miliónov výpadok z rozpočtu. Načo to robíte? Potom budú prichádzať starostovia a primátori s miestnymi daňami, potom budú prichádzať župani s rôznymi návrhmi, ako sa k týmto peniazom dostať. A, samozrejme, vy schválite tento nezmysel a ešte budete robiť standing ovation, budete tu tlieskať, to je perfektné rozhodnutie. Nič ste neurobili! A my to budeme hovoriť dookola, v roku 2022 ste slovenským rodinám nedali absolútne nič, o dôchodcoch nehovoriac, nehovoriac o ďalších ľuďoch, ktorí čakajú, čakajú, čo, preboha, tá vláda vymyslí. Toľko ste o tom rozprávali, ale ako sa na Slovensku hovorí, pán Matovič, "zahučala hora, porodila myš". Porodili ste myš, neurobili ste nič, ako obyčajne. A ešte v úvodnej reči urážate bývalého špeciálneho prokurátora a máte sprosté poznámky na adresu opozície, ktorú ste včera dourážali takým spôsobom, že od nás ešte dnes chcete, že máme byť vo vašom snáď politickom tričku. No prídem sem jak taký idiot s nápisom, že ´OBYČAJNÍ ĽUDIA´, nie? A ešte budem hlasovať za vaše idiotské návrhy. Nepodporíme to. Podporte toto uznesenie, môžme sa potom baviť ďalej, čo budeme robiť s návrhmi pre rodiny. Ďakujem, pekne. (Potlesk.)